'DA-kiesers moet ANC, EFF uit die Wes-Kaap hou' | Maroela Media
DA-premierskandidaat vir die Wes-Kaap Alan Winde saam met Carl Pophaim, Albert Fritz en Phumzile van Damme in Waalstraat, Kaapstad (21 Januarie 2019) (Foto: Courtney Africa/ANA)
Die DA se premierskandidaat vir die Wes-Kaap, Alan Winde, het Maandag gesê die party moet kiesers in die provinsie registreer om seker te maak dat die ANC en die EFF nie aan bewind kom in dié provinsie nie.
"Teen die einde van hierdie week het ons 'n baie belangrike registrasienaweek en mense van die Wes-Kaap moet registreer. Dit is baie belangrik vir hierdie provinsie," het Winde gesê. "Ons moet die ANC en die EFF uit die provinsie hou. Hulle is desperaat om die provinsie terug te vat en ons moet seker maak ons behou [die provinsie]."
Winde, saam met die DA se adjunkleier in die Wes-Kaap Albert Fritz, en ander openbare verteenwoordigers van die DA het Maandag die media by die Wes-Kaapse wetgewer toegespreek ná verkiesingsplakkate in Waalstraat in Kaapstad aangebring is.
Hy het gesê kiesers het "die mag in hul hande" om te besluit wie hul regering gaan wees in die toekoms. "Kiesers moet verstaan die mag is in hul hande; hulle moet verstaan dat hulle 'n besluit kan neem oor wie die regering moet wees. Moenie toelaat dat die ANC en EFF beheer oorneem in die Wes-Kaap nie. Registreer hierdie naweek om vir 'n beter toekoms te stem. Slegs die DA kan vordering bly maak in die Wes-Kaap."
Kiesers kan Saterdag en Sondag (26 en 27 Januarie 2019) tussen 08:00 en 17:00 by hul naaste stempunt registreer.
Winde het ook verwys na die DA se prestasie wat betref dienslewering in die provinsie en wat gedoen moet word om seker te maak dat vordering steeds gemaak word. "In die eerste termyn het ons korrupsie uitgeroei; ons het seker gemaak dat wetgewing in plek is om dit onwettig te maak vir staatsamptenare om besigheid te doen met die regering. Ons het die ministeriële handboek hersien en seker gemaak dat ons geld aangewend word volgens die planne wat ons beraam het en die beloftes wat ons gemaak het."
Hy het gesê toe die Wes-Kaapse kiesers die DA in 2014 weer verkies het, was skole, hospitale en basiese dienste die hoogste prioriteit.
"Ons het toe in die tweede termyn in beweeg en dit het oor dienslewering gegaan. Ons het eers die bestuur in plek gekry en daarna het ons die geld begin spandeer waar dit aangewend moes word. Ons het geld spandeer aan skole, hospitale, ambulanspunte, klinieke, biblioteke en behuising."
Hy gee toe dat daar nog baie gedoen moet word. Volgens hom maak die DA goeie vordering, want die party "werk hard om sy beloftes gestand te doen" en seker te maak dat elke rand aangewend word om te betaal vir dienste wat weer in gemeenskappe teruggeploeg word.
"Ons plan vir die volgende vyf jaar is om te bou op die vordering wat ons reeds gemaak het. Om steeds korrupsie uit te roei, en hard te werk om die ekonomie te bevorder sodat nog meer mense 'n regverdige kans het op langtermyn werk en dat ons alles in ons vermoë doen om dienslewering te bespoedig.
"Ons beplan ook om die twee oorblywende stukke van die ANC se onsuksesvolle nalatenskap in die Wes-Kaap te takel: misdaad wat buite beheer is en 'n mislukte spoorwegdiens."
As 'n voormalige DA kieser verstaan ek werklik nie waarom die DA die ANC uit die Weskaap wil hou as hulle (die DA) hul al hoe meer by die ANC skaar. Kyk maar net na die hele debakel waar die arme juffrou van rassisme beskuldig word. Die DA is niks beter as die ANC of EFF nie. Die DA se redenasie is dat hulle die enigste party is wat die ANC kan teenstaan. Daarop wil ek vir hulle sê dis snert en al minder mense gaan vir hulle begin stem. Ek weet van bitter min wit mense wat weer vir… Lees meer »
Julle DA sal my nooit weer sien nie. Julle ondersteuning vir ons, is non existent. Julle moet eerder julle stemme in Zim gaan soek, as in SA of Wes Kaap. As ek iemand soek om te help, sal ek eerder na enige klein party gaan.
DA…. Sal nie weer vir die DA stem nie – hulle ware kleure (intended pun) is gewys tydens die Willense -SAUK debakel toe Botha en Mallet "skuldig" bevind is net omdat hulle wit was en nou weer met die belaglike Schwieser-Reineke storie waar die onskuldige onderwyseres wit was….
Die DA sal maar die harde manier moet leer, want die kiesers se oë is (hopelik) oop… rassisme is heel lewendig onder die leierskap van die DA.
Koebaai DA, Hallo VF+ (en ou PM wat nou ook weer eens na vore kom…)!!
Julle die DA het darem mooi gehelp om die onderwyslewe van 'n juffie. op te foeter daar op Schweizer. Is dit verkiesingskoors wat maak dat só opgetree word? As julle dit wil weet: Ek is en was nog nooit 'n ingeskrewe lid van enige politieke party, so moenie my kommentaar koppel aan enigiets verdags.